
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 959 

16 Απριλίου 2014 


ΠΕΡ ΙΕΧΟΜΕ ΝΑ 

ΑΠΟΦΑΣΕΙΣ 

Ασκηση εκλογικού δικαιώματος των κρατουμένων 
κατά τις εκλογές για την ανάδειξη των μελών 

του Ευρωπαϊκού Κοινοβουλίου. 1 

Ασκηση εκλογικού δικαιώματος Ελλήνων ναυτικών 
που υπηρετούν σε πλοία με ελληνική σημαία, τα 
οποία ναυλοχούν κατά την ημέρα της ψηφοφο¬ 
ρίας σε ελληνικά λιμάνια, κατά τις βουλευτικές 
εκλογές και τις εκλογές για την ανάδειξη των με¬ 


λών του Ευρωπαϊκού Κοινοβουλίου». 2 

ΑΠΟΦΑΣΕΙ Σ 

Αριθ. 15261 (1) 


Ασκηση εκλογικού δικαιώματος των κρατουμένων κατά 
τις εκλογές για την ανάδειξη των μελών του Ευρω¬ 
παϊκού Κοινοβουλίου. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ - ΔΙΚΑΙΟΣΥΝΗΣ, 
ΔΙΑΦΑΝΕΙΑΣ ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

Έχοντας υπόψη: 

α. Τις διατάξεις του άρθρου 69 παρ. 2 του π.δ. 26/2012 
(57 Α') «Κωδικοποίηση σ’ ενιαίο κείμενο των διατάξεων 
της νομοθεσίας για την εκλογή βουλευτών». 

β. Τις διατάξεις του άρθρου 10 παράγραφος 4 του 
ν.4239/2014 (43 Α'). 

γ. Την ανάγκη της απρόσκοπτης άσκησης του εκλο¬ 
γικού δικαιώματος των κρατουμένων καθώς επίσης και 
της προστασίας της εσωτερικής ασφάλειας και τάξης 
των φυλακών. 

δ. Το γεγονός ότι από την απόφαση αυτή δεν προκύ¬ 
πτει δαπάνη σε βάρος του κρατικού προϋπολογισμού, 
αποφασίζουμε: 

1. Έλληνες πολίτες, οι οποίοι είναι εγγεγραμμένοι 
στους εκλογικούς καταλόγους δήμου του κράτους, αλλά 
κατά την ημέρα δημοσίευσης του προεδρικού διατάγ¬ 
ματος περί ορισμού της ημέρας διεξαγωγής της ψηφο¬ 
φορίας για την ανάδειξη των μελών του Ευρωπαϊκού 
Κοινοβουλίου τελούν σε καθεστώς προσωρινής κρά¬ 
τησης ή εκτίουν στερητικές της ελευθερίας ποινές και 
δεν τους έχει επιβληθεί αμετάκλητα παρεπόμενη ποινή 


στέρησης πολιτικών δικαιωμάτων, ασκούν το εκλογικό 
τους δικαίωμα στο εκλογικό τμήμα του καταστήματος 
όπου κρατούνται, βάσει ειδικών εκλογικών καταλόγων, 
στους οποίους εγγράφονται για το σκοπό αυτό. 

2. Την ημέρα δημοσίευσης του προεδρικού διατάγμα¬ 
τος περί ορισμού της ημέρας διεξαγωγής της ψηφοφο¬ 
ρίας για την ανάδειξη των μελών του Ευρωπαϊκού Κοι¬ 
νοβουλίου, ο διευθυντής κάθε καταστήματος κράτησης 
ενημερώνει άμεσα τους εκλογείς κρατούμενους σχετικά 
με την εκλογική διαδικασία, προκειμένου να εγγραφούν 
στους ειδικούς εκλογικούς καταλόγους. 

3. Οι ειδικοί εκλογικοί κατάλογοι συντάσσονται, υπο¬ 
γράφονται και σφραγίζονται από τους διευθυντές των 
καταστημάτων κράτησης και αναπαράγονται σε πέντε 
(5) αντίτυπα. 

Τα τέσσερα (4) αντίτυπα των ειδικών εκλογικών κατα¬ 
λόγων διαβιβάζονται μέσα σε ανατρεπτική προθεσμία 
πέντε (5) ημερών από την ημέρα που καθορίζεται στο 
άρθρο 1 ανωτέρω, στον Πρόεδρο Πρωτοδικών της οικεί¬ 
ας εκλογικής περιφέρειας και ακολουθείται η διαδικασία 
που προβλέπεται στο άρθρο 27 παρ. 5 και στο άρθρο 
28 του π.δ. 26/2012. 

4. Σε περίπτωση αποφυλάκισης, για οποιονδήποτε 
λόγο, κρατουμένου που έχει εγγράφει στους ανωτέρω 
ειδικούς εκλογικούς καταλόγους μέχρι την ημέρα διε¬ 
ξαγωγής των εκλογών, αυτός θα ασκήσει το εκλογικό 
του δικαίωμα στο δήμο, στους εκλογικούς καταλόγους 
του οποίου, είναι εγγεγραμμένος. 

5. Σε περίπτωση που ο συνολικός αριθμός των κρα¬ 
τουμένων - ψηφοφόρων στα καταστήματα κράτησης 
είναι πολύ μικρός, για λόγους διαφύλαξης της μυστι¬ 
κότητας της ψήφου, μπορεί να ψηφίσουν σε αυτά και 
άλλοι εκλογείς που είναι εγγεγραμμένοι σε ειδικούς 
εκλογικούς καταλόγους του άρθρου 27 του π.δ. 26/2012. 

6. Ο διευθυντής κάθε καταστήματος κράτησης επι¬ 
λέγει τον καταλληλότερο, κατά την κρίση του, χώρο 
εντός του καταστήματος κράτησης για τη διεξαγωγή 
της ψηφοφορίας των εκλογέων - κρατουμένων. 

7. Πρόεδροι εφορευτικής επιτροπής σε κάθε εκλο¬ 
γικό τμήμα διορίζονται κατά προτίμηση εισαγγελικοί 
λειτουργοί. 

Ως μέλη της εφορευτικής επιτροπής κληρώνονται 
εκλογείς του δήμου στα διοικητικά όρια του οποίου 
υπάγεται το κατάστημα κράτησης. 

8. Για την ομαλότερη διεξαγωγή της ψηφοφορίας και 
την τήρηση της τάξης στα καταστήματα κράτησης, όπου 
ψηφίζουν περισσότεροι από 30 κρατούμενοι, ο πρόε¬ 
δρος της εφορευτικής επιτροπής του συγκεκριμένου 
εκλογικού τμήματος, σε συνεργασία με τον διευθυντή 
του καταστήματος κράτησης, μπορεί να καταρτίσει την 
προηγούμενη της ημέρας της ψηφοφορίας πρόγραμμα, 
σύμφωνα με το οποίο οι εκλογείς - κρατούμενοι θα 
χωρίζονται σε ομάδες, είτε κατά πτέρυγα του καταστή¬ 
ματος, είτε αλφαβητικά. Επίσης μπορεί να καθορίζουν 
και το χρόνο προσέλευσης των εκλογέων κάθε ομάδας. 

9. Οι κρατούμενοι προσέρχονται στο εκλογικό τμήμα 
ένας - ένας και όχι σε ομάδες, με τη συνοδεία υπαλ¬ 
λήλου έως την είσοδο αυτού. Κατόπιν εισέρχονται στο 
εκλογικό τμήμα και χωρίς καμία συνοδεία, ασκούν ελεύ¬ 
θερα το εκλογικό τους δικαίωμα. 

Εξερχόμενοι, επιστρέφουν στο χώρο κράτησής τους 
με τη συνοδεία υπαλλήλου. 

10. Η αναγνώριση των εκλογέων - κρατουμένων γίνε¬ 
ται βάσει της αστυνομικής τους ταυτότητας, την οποία 
προσκομίζουν στην εφορευτική επιτροπή. 

Αν δεν έχουν αστυνομική ταυτότητα προσκομίζουν 
κάθε άλλο χρήσιμο και κατάλληλο, κατά την κρίση της 
εφορευτικής επιτροπής, αποδεικτικό της ταυτότητάς 
τους έγγραφο. Το έγγραφο αυτό μπορεί να δοθεί και 
από τον ατομικό τους φάκελο, ο οποίος τηρείται στο 
κατάστημα κράτησης με ευθύνη της γραμματείας και 
το οποίο διαβιβάζεται υπηρεσιακά στον πρόεδρο της 
εφορευτικής επιτροπής του συγκεκριμένου εκλογικού 
τμήματος. 

11. Για να πιστοποιηθεί, ότι ο εκλογέας - κρατούμενος 
άσκησε το εκλογικό του δικαίωμα, εκδίδεται βεβαίωση 
του Προέδρου της εφορευτικής επιτροπής, η οποία δεν 
χορηγείται στον κρατούμενο αλλά στο διευθυντή του 
καταστήματος για να την τοποθετήσει στον ατομικό 
του φάκελο. 

12. Κατά τη διάρκεια της ημέρας της ψηφοφορίας, οι 
υποψήφιοι των κομμάτων ή οι αντιπρόσωποί τους ή οι 
αναπληρωτές αυτών, μπορούν να παρευρίσκονται στην 
αίθουσα ψηφοφορίας, σύμφωνα με τα οριζόμενα στις 
διατάξεις του άρθρου 88 του π.δ. 26/2012. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 15 Απριλίου 2014 

οι υπουργοί 

ΔΙΚΑΙΟΣΥΝΗΣ, ΔΙΑΦΑΝΕΙΑΣ 

ΕΣΩΤΕΡΙΚΩΝ ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

ΙΩΑΝΝΗΣ ΜΙΧΕΛΑΚΗΣ ΧΑΡΑΛΑΜΠΟΣ ΑΘΑΝΑΣΙΟΥ 
-♦- 

Αριθ. 15297 (2) 

Ασκηση εκλογικού δικαιώματος Ελλήνων ναυτικών που 
υπηρετούν σε πλοία με ελληνική σημαία, τα οποία 
ναυλοχούν κατά την ημέρα της ψηφοφορίας σε ελ¬ 
ληνικά λιμάνια, κατά τις βουλευτικές εκλογές και τις 
εκλογές για την ανάδειξη των μελών του Ευρωπαϊ¬ 
κού Κοινοβουλίου. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ - ΝΑΥΤΙΛΙΑΣ ΚΑΙ ΑΙΓΑΙΟΥ 

Έχοντας υπόψη: 

1. Τις διατάξεις: α) των άρθρων 27 παρ. 7 και 82, παρ. 


8 του π.δ. 26/2012 (Α'57) «Κωδικοποίηση σ’ ενιαίο κείμενο 
των διατάξεων της νομοθεσίας για την εκλογή βουλευ¬ 
τών», β) του άρθρου 29, παρ. 5 του Ν.3731/2008 (Α’263) 

2. Την ανάγκη της απρόσκοπτης άσκησης του εκλογι¬ 
κού δικαιώματος των Ελλήνων και Ελληνίδων ναυτικών. 

3. Το γεγονός ότι από την απόφαση αυτή δεν προκύ¬ 
πτει δαπάνη σε βάρος του κρατικού προϋπολογισμού, 
αποφασίζουμε: 

Τη ρύθμιση λεπτομερειών για την άσκηση του εκλογι¬ 
κού δικαιώματος από τουςΈλληνες ναυτικούς στο εσω¬ 
τερικό, κατά τις εκάστοτε βουλευτικές και τις εκάστοτε 
εκλογές για την ανάδειξη των μελών του Ευρωπαϊκού 
Κοινοβουλίου, ως ακολούθως: 

I. α) Σύμφωνα με την παράγραφο 7 του άρθρου 27 του 
π.δ. 26/2012,Έλληνες ναυτικοί που υπηρετούν σε πλοίο 
με Ελληνική σημαία, το οποίο προβλέπεται σύμφωνα με 
τα εγκεκριμένα δρομολόγια ή το πρόγραμμα κινήσεώς 
του κατά την ημέρα της ψηφοφορίας να βρίσκεται σε 
λιμάνι δήμου διαφορετικού από αυτόν στους εκλογικούς 
καταλόγους του οποίου είναι εγγεγραμμένοι, ασκούν 
το εκλογικό τους δικαίωμα στις εκάστοτε βουλευτικές 
εκλογές και στις εκάστοτε εκλογές για την ανάδειξη 
των μελών του Ευρωπαϊκού Κοινοβουλίου, στο δήμο του 
λιμένα που θα βρίσκεται το πλοίο στο οποίο υπηρετούν, 
με ονομαστικές καταστάσεις, που μετά την επικύρω¬ 
σή τους με απόφαση του οικείου Πρωτοδικείου, έχουν 
ισχύ ειδικών εκλογικών καταλόγων (άρθρο 27 παρ. 6 
π.δ. 26/2012). 

β) Για να μπορέσουν να ασκήσουν το εκλογικό τους 
δικαίωμα οι πιο πάνω εκλογείς απαιτείται: 

1) Να είναι πολίτες Έλληνες και Ελληνίδες, απογε- 
γραμμένοι ναυτικοί, κάτοχοι ναυτικού φυλλαδίου και 
να υπηρετούν σε πλοίο με Ελληνική σημαία α) όσον 
αφορά μεν τις βουλευτικές εκλογές, κατά την έναρ¬ 
ξη της προεκλογικής περιόδου σύμφωνα με το άρθρο 
31 παρ. 3 του π.δ. 26/2012, όπως εκάστοτε ισχύει και 
β) όσον αφορά τις εκλογές για την ανάδειξη των μελών 
του Ευρωπαϊκού Κοινοβουλίου, κατά τη δημοσίευση του 
προεδρικού διατάγματος περί ορισμού της ημέρας δι¬ 
εξαγωγής της σχετικής ψηφοφορίας. 

2) Να είναι εγγεγραμμένοι σε εκλογικούς καταλόγους 
δήμου της χώρας. 

3) Να μην έχουν στερηθεί του δικαιώματος του εκλέγειν, 
σύμφωνα με τις διατάξεις του άρθρου 5 του π.δ. 26/2012. 

4) Να προβλέπεται ότι το πλοίο στο οποίο υπηρετούν 
θα βρίσκεται, με βάση τα εγκεκριμένα δρομολόγια ή το 
πρόγραμμα κίνησής του κατά την ημέρα της διενέρ¬ 
γειας των σχετικών εκλογών, σε ελληνικό λιμάνι δήμου 
διαφορετικού από αυτόν στους εκλογικούς καταλόγους 
του οποίου είναι εγγεγραμμένοι. 

γ) Οι ονομαστικές καταστάσεις των εκλογέων αυτών, 
οι οποίες θα περιέχουν όλα τα στοιχεία που ορίζονται 
στην παρ. 2 του άρθρου 27 του π.δ. 26/2012 και όπου 
συντρέχει περίπτωση, ανάλογα, στοιχεία αυτών (όπως 
π.χ. για το βαθμό και την ειδικότητα με την οποία κάθε 
εκλογέας ναυτικός υπηρετεί στο πλοίο) και στις οποίες 
θα αναγράφεται υποχρεωτικά ο δήμος όπου αυτοί θα 
ασκήσουν το εκλογικό τους δικαίωμα, συντάσσονται 
και υπογράφονται από τον Πλοίαρχο του πλοίου που 
υπηρετούν, ο οποίος βεβαιώνει πάνω σε αυτές, ότι οι 
εκλογείς που περιλαμβάνονται στις καταστάσεις, ανή¬ 
κουν στη δύναμη του πληρώματος του πλοίου. Οι κατα¬ 
στάσεις θεωρούνται για το γνήσιο της υπογραφής και 

το αληθές του περιεχομένου τους από τον Προϊστάμενο 
της Λιμενικής ή Αστυνομικής ή Τελωνειακής Αρχής του 
δήμου όπου ναυλοχεί το πλοίο. 

δ) Οι καταστάσεις αυτές, έντυπα των οποίων οι Πλοί¬ 
αρχοι εγκαίρως πρέπει να προμηθευτούν από τις αρμό¬ 
διες Υπηρεσίες (Περιφερειακές ενότητες), συντάσσονται 
σε πέντε (5) αντίτυπα. Τα τέσσερα (4) αντίτυπα, διαβι¬ 
βάζονται - παραδίδονται μέσα σε πέντε (5) ημέρες από 
την ημέρα που προβλέπεται ανωτέρω στην παράγραφο 
β, αριθμός 1) στον Πρόεδρο Πρωτοδικών της οικείας 
εκλογικής περιφέρειας στην οποία θα ασκήσουν το 
εκλογικό τους δικαίωμα οι παραπάνω εκλογείς και το 
ένα (1) αντίτυπο στον οικείο Αντιπεριφερειάρχη, προ- 
κειμένου να εκτιμήσει τις αντίστοιχες ανάγκες κατά τον 
καθορισμό των εκλογικών τμημάτων και την κατανομή 
των εκλογέων στα τμήματα αυτά. 

ε) Οι επικυρωμένες από το Πρωτοδικείο καταστάσεις, 
που αποτελούν πλέον ειδικούς εκλογικούς καταλόγους, 
αποστέλλονται αμέσως στην αρμόδια Περιφερειακή 
Ενότητα, η οποία μεριμνά για την προώθηση τους στα 
εκλογικά τμήματα που θα ψηφίσουν οι εκλογείς αυτοί. 

στ) Οι Πλοίαρχοι των πλοίων που θα καταθέσουν 
καταστάσεις στα οικεία πρωτοδικεία για εγγραφή 
στους ειδικούς εκλογικούς καταλόγους, θα πρέπει να 
μεριμνήσουν για την παραλαβή αντιγράφου θεωρημέ¬ 
νης καταστάσεως από το οικείο Πρωτοδικείο. Ακόμη 
θα πρέπει να απευθυνθούν στην οικεία Περιφερειακή 
Ενότητα, στην οποία θα έχουν διαβιβάσει αντίγραφο 
καταστάσεων, προκειμένου να παραλάβουν καταστά¬ 
σεις κατανομής των ναυτικών στα εκλογικά τμήματα, 
στα οποία θα ασκήσουν το εκλογικό τους δικαίωμα. 

ζ) Οι ναυτικοί που σύμφωνα με τα ανωτέρω, έχουν 
εγγράφει σε ειδικούς εκλογικούς καταλόγους, παρα¬ 
δίδουν στον Πλοίαρχο του πλοίου που υπηρετούν την 
αστυνομική τους ταυτότητα και το διαβατήριο, τρεις 
(3) τουλάχιστον πλήρεις ημέρες πριν από την ημερο¬ 
μηνία της ψηφοφορίας,. Η αναγνώρισή τους ενώπιον 
της εφορευτικής επιτροπής γίνεται με την επίδειξη του 
ναυτικού τους φυλλαδίου. 

η) Οι αστυνομικές ταυτότητες και τα διαβατήρια φυ¬ 
λάσσονται με μέριμνα και ευθύνη του Πλοιάρχου σε 
ασφαλές μέρος και δεν παραδίδονται στους ενδιαφερο¬ 
μένους ναυτικούς παρά μόνο την επομένη των εκλογών. 

II. α) Οι'Ελληνες ναυτικοί που υπηρετούν σε πλοία με 
Ελληνική σημαία, τα οποία κατά την ημέρα των εκά- 
στοτε εκλογών βρίσκονται ή καταπλέουν σε ελληνικό 
λιμάνι δήμου, διαφορετικού από αυτόν στους ειδικούς 
εκλογικούς καταλόγους του οποίου είναι εγγεγραμ¬ 
μένοι, ψηφίζουν σε εκλογικά τμήματα του δήμου του 
λιμένος που βρίσκονται, όπως προβλέπουν οι διατάξεις 
του άρθρου 82 παρ.8 του π.δ. 26/2012 και σύμφωνα με 
όσα ορίζονται στην απόφαση αυτή. 

Απαραίτητη προϋπόθεση για την εφαρμογή των 
ανωτέρω διατάξεων αποτελεί η εγγραφή αυτών των 
Ελλήνων ναυτικών στους ειδικούς εκλογικούς καταλό¬ 
γους του άρθρου 27 του π.δ. 26/2012 και η αδυναμία για 
αποδεδειγμένους λόγους ανωτέρας βίας (δυσμενείς 
καιρικές συνθήκες, βλάβη πλοίου, κλπ), να ψηφίσουν 
στον τόπο που έχει ορισθεί με τους παραπάνω ειδικούς 
εκλογικούς καταλόγους. 

β) Για την εφαρμογή των διατάξεων του άρθρου 82 
παρ. 8 του π.δ. 26/2012: «Ελληνες ναυτικοί» νοούνται οι 
απογεγραμμένοι'Ελληνες και Ελληνίδες ναυτικοί, κάτο¬ 


χοι ναυτικού φυλλαδίου, εγγεγραμμένοι σε εκλογικούς 
καταλόγους δήμου της χώρας, που δεν έχουν στερηθεί 
του δικαιώματος του εκλέγειν σύμφωνα με τις διατάξεις 
του άρθρου 5 του π.δ. 26/2012. 

Με τον όρο «υπηρετούν» νοούνται οι ανήκοντες στο 
πλήρωμα πλοίου, το οποίο κατά την ημέρα που προβλέ- 
πεται στο άρθρο I, παράγραφος β) αριθμός 1) ανωτέρω, 
φέρει Ελληνική σημαία. 

γ) Η ψηφοφορία γίνεται με ονομαστική κατάσταση, 
που συντάσσεται και υπογράφεται από τον Πλοίαρχο 
του πλοίου στο οποίο υπηρετούν οι ναυτικοί, ο οποίος 
βεβαιώνει υπεύθυνα πάνω σ’ αυτήν ότι αυτοί που περι¬ 
λαμβάνονται στην κατάσταση, ανήκουν στο πλήρωμα 
του πλοίου και είναι εγγεγραμμένοι σε ειδικούς εκλο¬ 
γικούς καταλόγους του άρθρου 27 του π.δ. 26/2012. Η 
κατάσταση αυτή, για κάθε εκλογέα ναυτικό, πρέπει να 
περιλαμβάνει τα ακόλουθα στοιχεία: 

1. Το ονοματεπώνυμο του ναυτικού. 

2. Το όνομα πατέρα και μητέρας. 

3. Το ονοματεπώνυμο του συζύγου, αν πρόκειται για 
έγγαμες γυναίκες. 

4. Το έτος γέννησης. 

5. Τον αριθμό ναυτικού φυλλαδίου (Μ.Ε.Θ.) 

6. Το βαθμό ή την ειδικότητα, με την οποία υπηρετεί 
στο πλοίο. 

7. Το όνομα του πλοίου, τον αριθμό και το λιμάνι 
νηολογίου του. 

Στην κατάσταση γίνεται μνεία ότι αυτή εκδίδεται, για 
την ψηφοφορία κατά τις εκάστοτε προκείμενες εκλογές, 
σύμφωνα με τις διατάξεις του άρθρου 82 παρ. 8 του 
π.δ. 26/2012. 

δ) Την ονομαστική κατάσταση μαζί με το αντίγραφο 
που αναφέρεται στο πιο πάνω σημείο I (στ) προσκο¬ 
μίζει κατά την ημέρα της ψηφοφορίας ο Πλοίαρχος 
στον Προϊστάμενο της Λιμενικής ή Αστυνομικής ή Τε- 
λωνειακής Αρχής του δήμου όπου ναυλοχεί το πλοίο, 
προκειμένου να θεωρηθεί το γνήσιο της υπογραφής 
του και το αληθές του περιεχομένου της. Στη συνέ¬ 
χεια η ονομαστική κατάσταση παραδίδεται απευθείας 
στον Πρόεδρο της εφορευτικής επιτροπής του οικείου 
εκλογικού τμήματος από τον Πλοίαρχο ή αξιωματικό 
του πλοίου. 

ε) Προκειμένου να προβεί στη θεώρηση της ονομα¬ 
στικής κατάστασης ο Προϊστάμενος της Λιμενικής ή 
Αστυνομικής ή Τ ελωνειακής Αρχής λαμβάνει υπόψη: 

1. Το ναυτολόγιο του πλοίου 

2. Το ημερολόγιο γέφυρας του πλοίου 

3. Τα διαλαμβανόμενα στο πιο κάτω σημείο II (η) της 
παρούσης. 

στ) Κατά τη θεώρηση των ονομαστικών καταστάσε¬ 
ων καταχωρείται από τον Προϊστάμενο της Λιμενικής, 
Αστυνομικής ή Τ ελωνειακής Αρχής, εγγραφή στο ημε¬ 
ρολόγιο του πλοίου ότι θεωρήθηκαν καταστάσεις σύμ¬ 
φωνα με το άρθρο 82 παρ. 8 του π.δ. 26/2012, με μνεία 
του Πρωτοδικείου που θεώρησε τους αρχικούς ειδικούς 
εκλογικούς καταλόγους του συγκεκριμένου πλοίου. 

ζ) Πριν από την θεώρηση, ο Προϊστάμενος της Λιμε¬ 
νικής ή Αστυνομικής ή Τ ελωνειακής Αρχής, θα ελέγχει 
από το ημερολόγιο γέφυρας του πλοίου αν έχει γίνει 
θεώρηση άλλης καταστάσεως σύμφωνα με την παρα¬ 
πάνω διαδικασία από άλλη αρμόδια Αρχή. 

η) Επίσης, ο Προϊστάμενος της Λιμενικής ή Αστυνο¬ 
μικής ή Τελωνειακής Αρχής, πριν από τη θεώρηση, θα 

ζητά από τον Πλοίαρχο να του επιδείξει το θεωρημένο 
από το οικείο Πρωτοδικείο αντίγραφο ειδικού εκλογικού 
καταλόγου του πλοίου, προκειμένου να διαπιστώσει 
ότι οι αναφερόμενοι στις υπό θεώρηση ονομαστικές 
καταστάσεις του άρθρου 82 παρ. 8 του π.δ. 26/2012, 
περιλαμβάνονται και στον αρχικά συνταχθέντα ειδικό 
εκλογικό κατάλογο. Για το λόγο αυτό οι Πλοίαρχοι θα 
πρέπει να μεριμνήσουν για την έγκαιρη παραλαβή θεω¬ 
ρημένου από το οικείο Πρωτοδικείο αντιγράφου ειδικού 
εκλογικού καταλόγου. 

θ) Ο εκλογέας ναυτικός ασκεί το εκλογικό του δικαί¬ 
ωμα με το ελληνικό ναυτικό του φυλλάδιο, εφαρμοζο- 
μένων κατά τα λοιπά των διατάξεων της παρ. 4 του 
άρθρου 82 του π.δ. 26/2012. 

ι) Επισημαίνεται ότι, οι διατάξεις της παρ. 8 του άρ¬ 
θρου 82 του π.δ. 26/2012 έχουν εφαρμογή μόνο στην 
περίπτωση που το πλήρωμα του πλοίου είναι εγγε¬ 
γραμμένο στους ειδικούς εκλογικούς καταλόγους του 
άρθρου 27 της ιδίας πιο πάνω νομοθεσίας και για απο¬ 
δεδειγμένους λόγους ανωτέρας βίας (δυσμενείς καιρι¬ 
κές συνθήκες, βλάβη πλοίου κλπ.), δεν είναι δυνατή η 
ψηφοφορία αυτού (πληρώματος) στον τόπο που έχει 
ορισθεί με τους παραπάνω ειδικούς εκλογικούς κατα¬ 
λόγους. 

III. α) Αυτονόητο είναι ότι στους Έλληνες ναυτικούς 
παρέχεται η δυνατότητα ν’ ασκήσουν το εκλογικό τους 
δικαίωμα στον δήμο στους εκλογικούς καταλόγους του 
οποίου είναι εγγεγραμμένοι, εφ’ όσον δηλώσουν την πρό¬ 
θεσή τους στον Πλοίαρχο του πλοίου που υπηρετούν, ο 
οποίος θα κρίνει για τη χορήγηση ή όχι σχετικής άδειας, 
ανάλογα με τις λειτουργικές ανάγκες του πλοίου. 

Οι εκλογείς αυτοί οφείλουν να προσκομίσουν στην 
εφορευτική επιτροπή βεβαίωση του Πλοιάρχου ότι δεν 
έχουν εγγράφει σε ειδικούς εκλογικούς καταλόγους. 

β) Με σκοπό την παροχή δυνατότητας άσκησης του 
εκλογικού δικαιώματος σε μεγαλύτερο αριθμό Ελλήνων 
ναυτικών - μελών πληρώματος πλοίων, που δεν είναι 
εγγεγραμμένοι σε ειδικούς εκλογικούς καταλόγους συ- 
στήνεται στους Πλοιάρχους των εν λόγω πλοίων, να 
χορηγήσουν, ύστερα από εκτίμηση των υπηρεσιακών 
αναγκών του πλοίου κατά την ημέρα ψηφοφορίας, άδεια 
απουσίας, που να καλύπτει τον απολύτως απαραίτητο 
χρόνο για τη μετάβασή τους στον τόπο άσκησης του 
εκλογικού τους δικαιώματος και την επιστροφή τους 
από αυτόν. Αυτονόητο είναι ότι στους ναυτικούς - μέλη 


πληρώματος πλοίων που είναι εγγεγραμμένοι στους 
ειδικούς εκλογικούς καταλόγους σύμφωνα με το άρθρο 
27 παράγρ. 7 του π.δ. 26/2012 θα πρέπει να χορηγηθεί η 
απαραίτητη άδεια απουσίας για την άσκηση του εκλο¬ 
γικού τους δικαιώματος. 

IV. Μέλη πληρώματος πλοίων που δεν θα ασκήσουν 
το εκλογικό τους δικαίωμα κατά τις ως άνω εκλογές 
(λόγω π.χ. υπηρεσιακών αναγκών πλοίων) θα πρέπει 
να εφοδιασθούν με σχετική βεβαίωση του Πλοιάρχου, 
στην οποία θα αναφέρονται οι λόγοι μη ασκήσεως του 
εκλογικού τους δικαιώματος, θεωρημένη από Λιμενική 
Αρχή ή Προξενική Αρχή αν το πλοίο βρίσκεται στο εξω¬ 
τερικό, για το γνήσιο της υπογραφής του Πλοιάρχου. Η 
πιο πάνω βεβαίωση θα υποβληθεί από τους ενδιαφερο¬ 
μένους μετά τις εκλογές στην Εισαγγελία Πρωτοδικών 
όπου υπάγεται ο δήμος, στους εκλογικούς καταλόγους 
του οποίου είναι εγγεγραμμένοι. 

V. Ναυτικοί που έχουν εγγράφει στους ειδικούς 
εκλογικούς καταλόγους και απολύθηκαν ή πρόκειται 
να απολυθούν πριν από την ημερομηνία διενέργειας 
των σχετικών εκλογών, δεν μπορούν να ψηφίσουν με 
τους εκλογείς του πλοίου από το οποίο απολύθηκαν 
και στους ειδικούς εκλογικούς καταλόγους του οποίου 
έχουν περιληφθεί. 

Οι εκλογείς αυτοί θα ασκήσουν το εκλογικό τους 
δικαίωμα στο δήμο, στους εκλογικούς καταλόγους του 
οποίου είναι εγγεγραμμένοι. Γ ια το σκοπό αυτό ο Πλοί¬ 
αρχος του πλοίου από το οποίο απολύθηκαν πρέπει να 
τους παραδώσει την αστυνομική τους ταυτότητα και 
το διαβατήριο. Παράλληλα, την ημέρα των εκλογών, με 
φροντίδα του πλοιάρχου, πρέπει να ενημερωθούν σχετι¬ 
κά οι εφορευτικές επιτροπές των εκλογικών τμημάτων 
στα οποία εντάχθηκαν για να ψηφίσουν οι εκλογείς 
αυτοί, βάσει της εγγραφής τους στους ειδικούς εκλο¬ 
γικούς καταλόγους, καθώς και το αρμόδιο Πρωτοδικείο. 

Στο σχετικό έγγραφό του, ο πλοίαρχος πρέπει να 
αναφέρει τα στοιχεία του πλοίου και του ναυτικού κα¬ 
θώς και την ημερομηνία απόλυσής του. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 15 Απριλίου 2014 

